Triathlonkoulun spinningtreenissä etsittiin maksiminopeutta - Laihdutus - Ilta-Sanomat
Triathlonkoululaiset Tapio Särkkä ja Riku Rinta-Jouppi polkivat spinningtreenissä sen minkä kintuistaan pääsivät. (KUVA: Rosemarie Särkkä)
Julkaistu: 16.3.2010 19:06
Takana on jo lähes tunti kovavauhtista spinningtreeniä, kun triathlonkoulun valmentaja
Teemu Lemmettylä heittää haasteeksi vielä uuden harjoitteen: viisi kertaa minuutin spurtti täysiä seisaaltaan minuutin palautuksin.
- Ekat 30 sekkaa täysillä, ja sitten loppukiri! Lemmettylä tsemppaa viimeiseen vetoon.
Näissä treeneissä pääosassa oli jalkojen toimivan hermotuksen etsintä - siis paljon polkemista ilman vastuksia niin nopeasti kuin pystyy. Salissa tuoksahtaa hiki ja koululaiset puuskuttavat tyytyväisinä naamat punaisina. Yhdellä alkaa jalka krampata ikävästi.
- Se voi johtua liian vähästä tai paljosta juomisesta. Kramppeihin pitää suhtautua ystävällismielisesti: niitä tulee ja menee, ne kuuluvat lajiin. Avovedessä uidessa ei vaan saa sitten panikoida, vaan muistaa, että märkäpukukin kelluttaa vähän, Lemmettylä sanoo.
Hanna Heikkilä ei halua edes ajatella moista mahdollisuutta. Onnekseen hänelläkin on vielä aikaa totutella kramppeihin uima-altaassa.
- Päätin että alan käydä joka toinen päivä uimassa. Etenkin hengitystekniikkaa pitää treenata, jotta jaksaa uida pidempään, Heikkilä sanoo.
Heikkilä on tyytyväinen kuluneeseen seitsemään viikkoon.
- Kaikki on mennyt oikein hyvin, ei ole tullut mitään vammojakaan - paitsi päävammoja, hän nauraa.
- Tässä tulee ihan treeniaddiktiksi: jos treeni jää väliin, seuraavana päivänä olo on heti huonompi.
Myös Lemmettylä on tyytyväinen koululaisten edistymiseen ja asenteeseen: kaikki ovat sitoutuneita projektiin ja kuuntelevat neuvoja tarkkaan.
- Tämä oli toinen yhteinen spinningtreeni, ja perusasiat menivät heti oikein, virheet oli korjattu. Nyt on saatu kaikkien kolmen lajin harjoittelu sekä lihaskuntotreeni hyvin alkuun ja päästy kiinni pohjan tekemiseen. Työn tulos näkyy sitten, kun päästään ulos treenaamaan.
Maraton on vanha juttu, nyt treenataan triathlonille!
Nyt vaihdetaan kaloreita makroihin! Ravitsemusterapeutti suhtautuu uuteen villitykseen kriittisesti 7:08